 cid:image001.png@01D270D9.692D8250

**Apr 2022**

**Rammer og krav i**

**klinisk undervisning på**

**Sygeplejeuddannelsen**

**Københavns Professionshøjskole**

**UC Diakonissestiftelsen**

**Gældende fra forår 2022**

|  |  |  |
| --- | --- | --- |
|  |  |  |
|  |

**Dato**

20. april 2022

**Rammer og krav i kliniske undervisning på Sygeplejeuddannelsen**

Københavns Professionshøjskole

UC Diakonissestiftelsen

**Gældende for sygeplejestuderende indskrevet på Studieordning 2019**

*Dokumentet er udarbejdet i tæt samarbejde mellem KP og UCD Sygeplejerskeuddannelsen og hovedstadens kommuner, hospitaler og psykiatriske centre*.

*Kontakt:*

*Klinisk koordinator: Charlotte Bjørn* [*chab@kp.dk*](mailto:chab@kp.dk)

|  |  |  |
| --- | --- | --- |
|  |  | Indholdsfortegnelse |

[Rammer og krav 3](#_Toc49340887)

[Hvad er klinisk undervisning? 3](#_Toc49340888)

[Praktikportalen 3](#_Toc49340889)

[Afleveringer i Praktikportalen 3](#_Toc49340890)

[Logbog i medicinhåndtering 4](#_Toc49340891)

[Vigtigt at vide inden du starter i klinisk undervisning 5](#_Toc49340892)

[Tavshedserklæring 5](#_Toc49340893)

[Privat straffeattest 5](#_Toc49340894)

[Børneattest 5](#_Toc49340895)

[Methicillinresistent staphylococcus aureus (MRSA) 5](#_Toc49340896)

[COVID 19 5](#_Toc49340897)

[Obligatoriske kurser inden start i klinisk undervisning 6](#_Toc49340898)

[Ordensregler under klinikperioden 6](#_Toc49340899)

[Identifikation i klinisk undervisning 6](#_Toc49340900)

[Databeskyttelse af dine personoplysninger under klinikperioden. 6](#_Toc49340901)

[Forsikringsforhold og arbejdsskade 7](#_Toc49340902)

[Rammer for det kliniske undervisningsforløb 7](#_Toc49340903)

[Deltagelses- og mødepligt 7](#_Toc49340904)

[Aftaler vedr. orlov, herunder barsel, sygeorlov og andet 8](#_Toc49340905)

[Ansvar og forventninger til dig og det kliniske undervisningssted 8](#_Toc49340906)

[Tilknyttet underviser fra KP /UCD 8](#_Toc49340907)

[Studieaktivitetskrav. 8](#_Toc49340908)

[Studie- og samarbejdssamtaler og Individuel studieplan 9](#_Toc49340909)

[Studieaktivitetsmodel 11](#_Toc49340910)

[Retningslinjer for supplerende studiesamtaler ved lærings- og uddannelsesmæssige udfordringer 11](#_Toc49340911)

[Ændring af dit studieforløb – ny studieplan 13](#_Toc49340912)

[Forhold du finder kritisable ved dit kliniske undervisningsforløb 13](#_Toc49340913)

# Rammer og krav

Dette dokument er helt centralt at kende til og orientere sig i inden og under det kliniske undervisningsforløb. Her finder du alle de vigtigste oplysninger om de fælles rammer og krav, der er til klinisk undervisning og til dig, som studerende er i et kliniske undervisningsforløb.

## Hvad er klinisk undervisning?

Klinisk undervisning er den del af uddannelsen, hvor du er i undervisningsforløb på godkendte kliniske undervisningssteder. Klinisk undervisning er en integreret del af det samlede semester. Du er gennem hele uddannelsen sikret kliniske undervisningspladser i kommuner i Region Hovedstaden samt på regionens hospitaler og psykiatriske centre.

Formålet med klinisk undervisning er, at du er i direkte samspil med patienter/borgere og sundhedsprofessionelle i autentiske patient- og borgerforløb, hvor du lærer at observere, vurdere, prioritere udføre, lede, koordinere, evaluere, dokumentere og justere sygepleje.

Der arbejdes med patient- og borgerforløb på tværs af områder, afdelinger og sektorer. Progression i den kliniske undervisning viser sig ved skiftende kontekster og stigende kompleksitet, og afspejles i semestrets mål for læringsudbytte [[1]](#footnote-1). Under de kliniske undervisningsforløb har du altid både ret og pligt til ikke at påtage dig opgaver, som du vurderer, at du ikke er kompetent til at udføre i situationen.

Udvalgte elementer af den kliniske undervisning kan tilrettelægges som færdighedstræning og simulationsbaseret undervisning samt virtuel undervisning. Dette kan ikke erstatte direkte patientkontakt i den kliniske afdeling eller institution[[2]](#footnote-2).

# Praktikportalen

Praktikportalen er en fælles lærings-, kommunikations- og dokumentationsplatform, der anvendes af dig, din uddannelsesinstitution og det kliniske undervisningssted til at understøtte kliniske undervisningsforløb. Du har adgang til Praktikportalen via IT’s Learning og via KP intra.

Information fra dit kliniske undervisningssted finder du i Praktikportalen. Du kan evt finde information på din studiemail, dialogforum eller i fanen dokumenter. Ønsker du at kontakte det kliniske undervisningssted inden klinikstart, kan du enten sende en mail fra din studiemail eller benytte *dialogforum* i Praktikportalen. Mailadresser på de kliniske undervisere findes under ’detaljer’ på dit aktuelle klinikforløb i Praktikportalen.

## Afleveringer i Praktikportalen

Under det kliniske undervisningsforløb skal skriftligt materiale, der skal godkendes/dokumenteres af klinisk vejleder fx *Individuel studieplan* og dokumentationsark fra *Logbog i medicinhåndtering* uploades i *afleveringsmappen*. Mappen kan ses i din oversigt i Praktikportalen.

Andet skriftligt materiale fx oplæg til refleksionssamtaler, praksisbeskrivelse og lign., der skaber grundlag for læring og dialog med klinisk underviser/klinisk vejleder, uploades under *Dokumenter*.

Skal dokumentet være tilgængeligt for flere end dig og dine vejledere fx medstuderende uploades i *Dialogforum*.

Du opfordres til at uploade alle former for skriftligt materiale i Praktikportalen. Det giver dig mulighed for at samle materiale fra alle klinikforløb og hente materialet fra semester til semester. Denne mulighed kan understøtte sammenhæng og progression i din uddannelse.

# Logbog i medicinhåndtering

Du skal med stigende ansvar og kompetence, under vejledning, uddannes til at kunne varetage sygeplejerskens funktioner i forhold til medicinhåndtering. Du skal under studiet med stigende selvstændighed håndtere medicin i den kliniske undervisning. Det fremgår af Logbog for Medicinhåndtering, hvad du skal arbejde med på de enkelte semestre. Du finder *Logbog for Medicinhåndtering* i Praktikportalen og på kurh.dk

*Logbog i medicinhåndtering[[3]](#footnote-3) for sygeplejerskestuderende i Region Hovedstaden* er et studie- og dokumentationsredskab til brug i den kliniske undervisning. Logbogen består af to dele, hvoraf del 1 skal være gennemført og dokumenteret inden den kliniske prøve på 4. semester og del 2 inden den kliniske prøve på 6. semester.

Hensigten med Logbog i medicinhåndtering er at understøtte din læring inden for medicinhåndtering gennem hele uddannelsen. Den skal bidrage til, at du som studerende og de kliniske vejledere/undervisere kontinuerligt også retter opmærksomheden på medicinhåndtering og derved er med til at sikre, at du får mulighed for at opnå medicinhåndteringskompetencer.

Inden første studiesamtale skal du have uploadet dine dokumentationsark fra tidligere kliniske perioder i Praktikportalen i en samlet PDF-fil og orienteret dig i *Logbog i medicinhåndtering, samt i* og semesterbeskrivelsen om hvilke krav, der er til dig på semestret. Hvis du har merit for en klinisk undervisningsperiode, skal du ikke arbejde med dokumentationsark for det semester, du har merit for.

Med afsæt i dine dokumentationsark fra tidligere semestre skal du i samarbejde med klinisk vejleder/underviser udarbejde en plan for dit arbejde med medicinhåndtering ud fra læringsudbyttet på semestret og det kliniske undervisningssteds muligheder.

**Ansvar og roller i medicinhåndtering**

Generelt for alle semestre gælder, at den kliniske vejleder/sygeplejerske, der delegerer opgaven til dig, samtidig bærer ansvaret for udførelsen af opgaven. Din adgang til medicin/medicinrum følger det kliniske undervisningssteds lokale regler for personale under uddannelse.

Det påhviler den kliniske vejleder/sygeplejerske at sikre sig, at du har den fornødne viden og kan følge de for det kliniske undervisningssteds vedtagne vejledninger, instrukser og procedurer korrekt.

Du har både ret og pligt til at afvise at påtage dig medicineringsopgaver, som du vurderer, at du ikke er kompetent til at udføre. Du udfører medicinhåndtering, væsketerapi og blodtransfusioner på sygeplejerskens ansvar men har selv et ansvar i forhold til borgerlig straffelov (LBK nr.1052 af 04/07/216) §79, stk. 1, §237, §241, §249.

Din håndtering af medicin er desuden reguleret af en række bekendtgørelser og de samlede retningslinjer for sygeplejestuderendes deltagelse i medicindispensering og administration, hvilket fremgår af Logbog for medicinhåndtering.

# Vigtigt at vide inden du starter i klinisk undervisning

## Tavshedserklæring

Inden klinikstart skal du i praktikportalen godkende/erklære på tro og love, at du er bekendt med og underlagt tavshedspligten efter straffelovens § 152, Forvaltningsloven § 27, Sundhedsloven § 41 og databeskyttelsesloven § 5, som studerende i offentlig tjeneste. [Tavshedspligten](http://sum.dk/Sundhed/Patientrettigheder/Sundhedspersoners%20tavshedspligt.aspx) gælder både når du er i klinisk og teoretisk undervisning samt i fritiden.

Ved arbejde i elektroniske patientjournaler sættes der elektroniske spor via dit BAM ID. Det er ulovligt at søge på patienter, du ikke selv er tilknyttet. Ligeledes er det ulovligt at søge egne oplysninger samt på familiemedlemmer og andre relationer.

## Privat straffeattest

Du kan blive bedt om at fremvise den private/offentlige straffeattest, når du påbegynder klinisk undervisning. Det vil fremgå af informationen fra det kliniske undervisningssted, hvorvidt der skal fremvises en straffeattest. Straffeattesten er gratis og fremskaffes på: [www.borger.dk](https://www.borger.dk/politi-retsvaesen-forsvar/Politi/Straffeattester).

## Børneattest

Der skal indhentes børneattest[[4]](#footnote-4), når du starter i uddannelsen. Børneattesten er en særlig form for straffeattest, der indeholder oplysninger om visse seksualforbrydelser begået mod børn under 15 år. Du har modtaget information om indhentelse af børneattest fra Studieadministrationen ved optagelse på studiet. Børneattesten skal være indhentet før du kan starte i klinisk undervisning. Børneattesten gælder hele studieforløbet, men hvis du går på orlov eller på anden måde holder pause i studieforløbet skal den fornyes.

## Methicillinresistent staphylococcus aureus (MRSA)

Du skal undersøges for [MRSA](https://www.kurh.dk/retningslinjer/mrsa), hvis du inden for de seneste 6 måneder er i risiko for at have haft eller kan have haft kontakt med personer, der er smittet af MRSA fx under udlandsophold, afdelinger/bosteder, hvor der er/har været udbrud af MRSA eller bor sammen med en person, der er MRSA-positiv.

Du skal som studerende selv informere klinikstedet om udvekslingsopholdet og forevise testresultatet til den kliniske underviser. Du må gerne begynde i klinik selvom testresultatet ikke foreligger. Klinikstedet skal grundigt instruere dig i håndhygiejne og sikre at du kan følge forskrifterne. Efterfølgende må du gerne have direkte patientkontakt, mens testresultatet afventes. For evt. behandling se information [MRSA Videncenter](https://www.hvidovrehospital.dk/afdelinger-og-klinikker/Klinisk-Mikrobiologisk-Afdeling/MRSA-videncenter/Sider/studerende-exchange-students.aspx), Hvidovre Hospital.

## COVID 19

Covid 19 er ikke en samfundskritiks sygdom længere. Tal med dit kliniksted, om der er særlige forholdsregler vedr covid 19 – som du skal tage højde for.

Fravær grundet Covid-19 symptomer eller Covid-19 sygdom betragtes som udgangspunkt som alt andet sygdom og fravær. Der gælder således ikke særlige vilkår, hvis fravær i forbindelse med Covid-19 får betydning for din deltagelses- eller mødepligt eller mulighed for at opnå mål for læringsudbyttet på det pågældende semester.

Ved længerevarende fravær grundet Covid-19 symptomer eller Covid-19 sygdom, skal uddannelsesinstitutionen inddrages i at skitsere mulige løsninger for den enkelte studerende.

Kortvarig hjemsendelse af raske studerende fx i forbindelse med, at der afventes testsvar, forventes ikke at få betydning for gennemførelse af den kliniske undervisning, men der kan i samarbejdet mellem kliniksted og studerende aftales relevante studieaktiviteter, der udføres hjemme*.*

## Obligatoriske kurser inden start i klinisk undervisning

Følgende kurser skal være gennemført og beviserne uploadet i Praktikportalen inden start på det klinisk undervisningssted i forhold til alle semestre:

Alle semestre:

* e-learnings kursus i [Håndhygiejne](https://kursusportalen.plan2learn.dk/KursusValg.aspx?id=29139)
* e-learnings kursus i [Brandskolen](https://kursusportalen.plan2learn.dk/KursusValg.aspx?id=34830)
* Certificering i HLR [(hjerte-lunge-redning)](https://kpdk.sharepoint.com/sites/KPintra-Klinik/SitePages/Hjerte-lunge-redning.aspx)

Bevis for kursus i Håndhygiejne og Brandskolen og HLR må maksimalt være 2 år gammelt, hvorfor kurserne skal derfor gennemføres løbende gennem uddannelsen.

Læs mere om Certificering i HLR og hvordan du booker lokale til gennemførelse på It’s learning.

## Ordensregler under klinikperioden

Jævnfør ordensreglerne på [Københavns Professionshøjskole og UCD Diakonissestiftelsen](https://kpdk.sharepoint.com/sites/KPintra-Ordensregler/Delte%20dokumenter/Ordensregler%20for%20studerende%20p%C3%A5%20KP%20og%20vejledning%20opdateret%20november%202021.pdf) har du som studerende pligt til at optræde hensynsfuldt og ordentligt over for medstuderende/medpraktikanter, ansatte på klinikstedet, klinikstedets ejendom, ejendele m.v.

Du skal desuden efterkomme de anvisninger, forbud og påbud, der gives af klinikstedets ansatte i interne regler, herunder ordensregler, ved skiltning, sikkerhedsforskrifter, opslag m.v., der gælder for klinikstedets område.

Indberetning af overtrædelse skal ske til den ansvarlige uddannelsesleder på Københavns Professionshøjskole eller UC Diakonissestiftelsen. Ved tvivlsspørgsmål kan klinisk koordinator Charlotte Bjørn, KP kontaktes på [chab@kp.dk](mailto:chab@kp.dk)

## Identifikation i klinisk undervisning

Når du er i klinisk undervisning, skal du bære ID-identifikation med billede, foruden at det skal være tydeligt at du er under uddannelse. På nogle kliniske undervisningssteder udleveres Id-kort til formålet ellers kan du anvende dit studiekort.

## Databeskyttelse[[5]](#footnote-5) af dine personoplysninger under klinikperioden.

For at sikre personoplysninger efter gældende regler skal al skriftlig kommunikation ske enten i Praktikportalen eller via din studiemail. Din private mail er ikke en ”sikker mail” og må derfor ikke anvendes.

Personoplysninger er fx: *navn, adresse, telefonnummer, billede, fødselsdag, emailadresse og pseudonymiserende oplysninger fx dit studienummer eller andre koder til klinisk forløb.*

Dit kliniksted har kun adgang til dine personoplysninger i det tidsrum, det er nødvendigt for din uddannelse det pågældende klinisk undervisningssted. De ansvarlige for din klinikperiode har adgang til de særlige personfølsomme som cpr. oplysninger i samme periode.

## Forsikringsforhold og arbejdsskade

Når du er i klinisk undervisning, er du forsikringsdækket af dit kliniske undervisningssted efter lov om arbejdsskadesikring. For yderligere information kan du læse mere i Bekendtgørelse om arbejdsskadesikring af uddannelsessøgende m.fl. BEK nr. 185 af 23/02/2017[[6]](#footnote-6).

Hvis du er på planlagte studiebesøg eller har et planlagt forløb på et andet klinisk uddannelsessted som en del af din klinikperiode. For at du er dækket af klinikstedets forsikring - skal det fremgå af din individuelle studieplan.

Det kan komme på tale at deltage i ambulancekørsel. Det er klinikstedet, der skal afgøre relevans for ambulancekørsel, og det er derfor også klinikstedet, der skal underskrive evt. blanketter som forsikringsforhold og andet knyttet til dette.

*Arbejdsskade*

Du skal i klinisk praksis være meget opmærksom på egne arbejdsstillinger og overholdelse af hygiejniske principper, så du undgår arbejdsskader, eksempelvis stikskader. De kliniske undervisningssteder vil også under dit klinikophold være meget opmærksom på disse ting.

Forholdsregler ved arbejdsskader opstået under den kliniske del af uddannelsen:

* Hvis du kommer ud for en arbejdsskade i forbindelse med den kliniske undervisning, skal du kontakte din kliniske vejleder og/eller det pågældende steds leder og rette henvendelse til de kliniske undervisningssteders sikkerhedsorganisation
* Sager om arbejdsskader for studerende behandles af de kliniske undervisningssteder, og de kliniske undervisningssteder dækker evt. erstatninger og øvrige udgifter i forbindelse med arbejdsskader

Skadesanmeldelse udfyldes af skadelidte i samarbejde med arbejdsmiljørepræsentanten/ arbejdsmiljølederen.

Ved tvivlsspørgsmål kan klinisk koordinator Charlotte Bjørn, KP kontaktes på [chab@kp.dk](mailto:chab@kp.dk)

# Rammer for det kliniske undervisningsforløb

## Deltagelses- og mødepligt

Du skal i samarbejde med den kliniske vejleder/underviser planlægge lærings- og undervisningsaktiviteter på det kliniske undervisningssted svarende til gennemsnitlig 30 timer om ugen, der på gennemsnitlig tæller 41,25 timer. Disse aktiviteter er der deltagelses- og mødepligt til. Det er en forudsætning for at kunne gå til semesterets prøve, at du har opfyldt din mødepligt.

Den resterende studietid ud over de 30 timer anvendes fx til forberedelse, studie grupper, litteraturstudier, opgaveskrivning og lignende. Placeringen af kliniktimer og studietimer planlægges i et samarbejde mellem dig og den kliniske underviser/vejleder ud fra semestrets mål for læringsudbytte og de læringsmuligheder, der er på det pågældende kliniske undervisningssted.

**Deltagelse i vagter**

Klinisk undervisning foregår hele døgnet. Deltagelse i aften-, natte- og weekendvagter forudsætter et konkret og tydeligt læringsmæssigt sigte i henhold til semesterets mål for læringsudbytte. Forløb i vagter skal planlægges og følges op i samarbejde med klinisk underviser/vejleder under hensyntagen til hviletiden mellem vagter.

Der afvikles studiedage på helligdage, Grundlovsdag og 1. maj. Det betyder at mødepligten ikke reduceres i uger med helligdage.

Perioden mellem den 24/12 - 1/1, begge dage inkl. er studiefri.

**Fravær**

Ved sygdom og andet fravær er det den kliniske underviser/vejleders ansvar sammen med dig at vurdere din læring og progression i forhold til mål for læringsudbytte samt din mulighed for at nå mål og planlagte lærings- og undervisningsaktiviteter. Vurderes det, at der pga. fravær er risiko for, at du ikke kan nå periodens mål for læringsudbytte og de planlagte lærings- og undervisningsaktiviteter, skal der afholdes en samtale jf *Retningslinjer for supplerende studiesamtaler se side 11.*

Formålet med samtalen er at sikre de bedste muligheder for, at du samlet set kan opfylde dine semestres læringsudbytter. Der skal ved samtalen i et samarbejde mellem dig og den kliniske underviser/vejleder udarbejdes en skriftlig plan. Planen skal afspejle, og hvordan du gennem forskellige målrettede læringsaktiviteter kan få tilstrækkelig progression i din læring - og hvordan dette bidrager til, at du får mulighed for at nå periodens mål for læringsudbytte samt tilhørende lærings- og undervisningsaktiviteter. Herunder hvordan inddragelse af studiedage til klinik evt. kan bidrage til dette. Planen skal uploades på praktikportalen. Der henvises til afsnit om *Retningslinjer for supplerende studiesamtaler ved lærings- og uddannelsesmæssige udfordringer.*

## Aftaler vedr. orlov, herunder barsel, sygeorlov og andet

Hvis du planlægger at gå på orlov i løbet af et semester, skal du kontakte studievejledningen hurtigst muligt for at få planlagt dette.

Hvis du har påbegyndt 6.semester, når du går på orlov, så vil du som hovedregel efter endt orlov vende tilbage til samme kliniske undervisningssted, hvis du har gennemført og fået dokumenteret studieaktivitetskravet: *Læringsforløb tilrettelagt med aktiviteter på tværs af sektorer/institutioner* *og/*eller Forudsætningskravet*: Del 2. af Logbog i medicinhåndtering*.

## Ansvar og forventninger til dig og det kliniske undervisningssted

Det kliniske undervisningssted er godkendt af KP Sygeplejerskeuddannelsen til at varetage klinisk undervisning på det pågældende semester og det kliniske undervisningssted er ansvarlig for gennemførelsen af den kliniske undervisning. Du finder godkendelsen af dit kliniske undervisningssted i praktikportalen under detaljer, i feltet klinikbeskrivelse – der ligger et link: Hent

Den kliniske underviser/vejleder har ansvaret for at sikre den daglige kliniske undervisning og vejledning der understøtter, at du kan arbejde med semesterets mål for læringsudbytte, herunder sikre at der udvælges relevante eksemplariske patient-/borgersituationer og skabes mulighed for progression i læring.

Som studerende er du medansvarlig for din egen læreproces og du er ansvarlig for ved klinikperiodens start at have sat dig grundig ind i semesterets mål for læringsudbytte og det materiale, der er lagt op på Praktikportalen inden klinikstart samt klinikstedets godkendelsesmateriale.

Dit kliniske undervisningssted forventer, at du indgår i et fagligt forpligtende fællesskab, hvor du har en høj grad af deltageraktivitet og bidrager til et udviklende læringsmiljø. Dit engagement, forberedelse og tilstedeværelse i undervisningen og vejledningen er af afgørende betydning for kvaliteten af din læring. Samtidig kan du forvente dig af det kliniske undervisningssted at de byder dig velkommen i det faglige fællesskab og bidrager aktivt til at skabe gode lærings- og studievilkår.

## Tilknyttet underviser fra KP /UCD

Der er tilknyttet en eller flere undervisere fra Københavns Professionshøjskole til alle kliniske undervisningssteder, og hvor der er studerende fra UC Diakonissestiftelsen tilknyttes også undervisere herfra. Du kan se, hvilken underviser, der er tilknyttet dit undervisningsforløb i Praktikportalen under ’detaljer’. Underviseren fra KP/UCD samarbejder med dig og det kliniske undervisningssted om dit undervisningsforløb. På nogle semestre deltager de i studieaktiviteter, forudsætningskrav eller kliniske prøver, hvilket fremgår af semesterbeskrivelsen. Hvis der iværksættes ekstra studiesamtaler jf. retningslinjerne på side 11, vil underviseren også blive involveret.

## Studieaktivitetskrav.

På de enkelte semestre er der fokus på særlige læringsaktiviteter, der understøtter mål for læringsudbytte. Disse er beskrevet i semesterbeskrivelsen og betegnes hhv. *studieaktivitetskrav* og *forudsætningskrav.*

*Studieaktivitetskrav* i klinikken er fx studiesamtaler, individuel studieplan, skriftlige afleveringer, fremlæggelse, litteraturliste osv. Planlægningen og gennemførelsen af studieaktivitetskrav sker i et samarbejde mellem dig og din kliniske underviser/vejleder. Studieaktivitetskrav vil detaljeret fremgå af semesterbeskrivelsen og dokumenteres af klinisk underviser/klinisk vejleder i Praktikportalen.

Hvis du mangler gennemførelse af studieaktivitetskrav i klinisk undervisning, kan det få konsekvenser for muligheden for at opnå forudsætningskrav på senere semestre, fx logbog i medicinhåndtering.

*Forudsætningskrav* er studiekrav, du skal have opfyldt for at kunne gå til prøve på semestret. Det er fx mødepligt i klinisk undervisning, dele af Logbog i medicinhåndtering og særlige læringsaktiviteter i din kliniske undervisning. Forudsætningskrav fremgår af studieordning og er uddybet i semesterbeskrivelsen.

Er der tegn på at hhv. studieaktivitetskrav eller forudsætningskrav ikke planlægges eller de aftaler der er indgået i din individuelle studieplan, skal du eller den kliniske underviser/vejleder i god tid tage initiativ til opstart af supplerende studiesamtaler[[7]](#footnote-7),så I kan lægge en plan for at nå det.

## Studie- og samarbejdssamtaler og Individuel studieplan

Studiesamtalerne danner baggrund for dit læringsforløb og jeres samarbejdsaftaler. Antallet af studiesamtaler afhænger af det pågældende semestres længde og dine faglige og læringsmæssige forudsætninger. De kan afvikles individuelt eller i grupper af studerende. Formålet med disse samtaler er at understøtte dit kliniske undervisningsforløb ved at afklare faglige krav og forventninger, der stilles og derved sikre de bedst mulige læringsbetingelser for dig på dit kliniske undervisningssted. Studiesamtale skal skabe ramme og rum for, at du kan fastholde dit læringsmæssige fokus med mulighed for at justere dine læringsaktiviteterne løbende.

Som forberedelse til studiesamtalen kan du med fordel se i godkendelsespapirerne for dit kliniske undervisningssted, som du finder under detaljer i praktikportalen.

***Indledende studiesamtale***

Kliniske undervisningsforløb har altid en indledende studiesamtale, inden for de første to uger. Du skal forberede denne samtale og uploade relevante dokumenter i Praktikportalen. Studieaktivitetsmodellen skal inddrages i dialogen om dine forventninger og dine konkrete tanker til, hvordan du vil arbejde med semestrets mål for læringsudbytte, studieaktivitet og ansvar.

Inden studiesamtalen skal følgende være uploadet i praktikportalen under indledende studiesamtale:

* En præsentation af dig, hvor du beskriver de faglige og personlige kompetencer, der er relevante i forhold til uddannelse, semestret og det kliniske undervisningssted, særlige hensyn der skal tages højde for.
* relevante udvalgte dokumenter/arbejder, som fx tidligere individuelle studieplaner, udvalgte studieaktiviteter og dokumentationsark i medicinhåndtering fra tidligere semestre, der underbygger dine faglige og personlige kompetencer. Det gælder ikke, hvis du er på 1. semester.

Studiesamtalen skal indeholde:

* En præsentation af dig, hvor du tager udgangspunkt i dit skriftlige materiale
* En præsentation og drøftelse af de relevante udvalgte dokumenter/arbejder, som fx tidligere individuelle studieplaner, udvalgte studieaktiviteter og status fra dokumentationsark i medicinhåndtering, der underbygger dine faglige og personlige kompetencer
* En præsentation og drøftelse af de læringsmuligheder og studierammer, der er på det kliniske undervisningssted set i forhold til semestrets læringsudbytte samt i forhold til din læringsstil.
* Gensidige forventningsafstemning og samarbejdsaftaler
* Planlægning af det kliniske undervisningsforløb, herunder deltagelses-/mødepligt og mødetider studieaktiviteter og forudsætningskrav jf. semesterbeskrivelsen
* Individuelle studiebehov

Den indledende studiesamtale skal resultere i, at du udarbejder en individuel studieplan. Du kan med fordel se i godkendelsespapirerne for dit kliniske undervisningssted og lade dig inspirere af disse. Du finder det under fanebladet ”Detaljer” i praktikportalen, du finder den ved overskriften ”Klinikbeskrivelse”.

Den individuelle studieplan udarbejdes på baggrund af dit skriftlige oplæg til indledende studiesamtale og selve den indledende samtale. Du skal betragte den individuelle studieplan som et dynamiske dokument. der udvikler sig, justeres og opdateres løbende gennem dit klinikforløb.

Din individuelle studieplan består af 2 dele – en læringsdel og en skriftlig samarbejdsaftale.

*Læringsdel*

Skal indeholde planer/ refleksioner over:

* Dine konkrete tanker og refleksioner over hvordan du vil arbejde med semestrets mål for læringsudbytte i den kliniske periode
* Hvordan de valgte studiemetoder og redskaber bidrager til din viden og læring
* Egne refleksioner over det specifikke forløb og inddragelse af den kliniske vejleders feedback
* Den valgte litteratur
* Evt. inddragelse af relevante samarbejdspartnere monofagligt og tværprofessionelt

*Samarbejdsaftale:*

* En beskrivelse af de aftaler, der er vedr. din egen rolle og din kliniske vejleders rolle i klinisk undervisning, herunder mulighed for vejledning, refleksionssamtaler og opfølgning på individuel studieplan
* Aftaler omkring gennemførelse af studieaktiviteter, herunder forudsætningskrav
* Aftaler omkring studiesamtaler
* Aftaler omkring studiebesøg – se forsikringsforhold
* Aftaler og dokumentation af din deltagelses- og mødepligt på gennemsnitligt 30 timer om ugen og studieaktivitet på 41,25 timer om ugen

Den individuelle studieplan skal uploades i Praktikportalen under aktiviteten Individuel studieplan senest to hverdage efter den afholdte studiesamtale. Den kliniske underviser/vejleder godkender den individuelle studieplan med henblik på detaljeringsgrad/omfang, niveau samt mulighed for at opnå læringsudbytte. Senest 3 dage efter godkender den kliniske underviser/vejleder.

Kan din individuelle studieplan ikke godkendes, iværksættes retningslinjer for ”supplerende studiesamtaler” jf. retningslinjer side 11.

***I foråret 2022 er Logbog for læring i klinisk uddannelse i pilottest udvalgte steder. Logbog for læring i klinisk uddannelse erstatter individuel studieplan. Din kliniske vejleder/ kliniske underviser introducerer dig til Logbog for læring i klinisk uddannelse.***

***Opfølgende studiesamtaler***

Ved de opfølgende studiesamtaler drøftes og justeres den individuelle studieplan med udgangspunkt i de aftaler og læringsaktiviteter, der indgået i den individuelle studieplan. Formålet er altid et læringsmæssigt perspektiv og desuden en sikring af, at samarbejdsaftalerne overholdes. Samtalen skal understøtte din læring og din viden om egne præstationerer i forhold de faglige og samarbejdsmæssige krav og forventninger, der stilles til dig som studerende i klinisk undervisning. Du skal uploade den justerede studieplan i Praktikportalen.

***Afsluttende studiesamtale***

Ved den afsluttende studiesamtale evalueres det samlede kliniske forløb ud fra de læringsaktiviteter, der er planlagt i din individuelle studieplan og de tilhørende samarbejdsaftaler. Foruden den mundtlige evaluering skal du besvare et elektronisk evalueringsskema udsendt fra uddannelsesinstitutionen (KP).

Inden afslutningen på det kliniske undervisningsforløb godkender den kliniske underviser/vejleder semestrets aktiviteter i Praktikportalen. Dette skal ske senest 2 hverdage efter klinikperiodens afslutning.

***Prøver***

Alt vedrørende prøver i klinisk undervisning kan du læse om i semesterbeskrivelserne.

## Studieaktivitetsmodel

Studieaktivitetsmodellen er et studieredskab til planlægning og organisering af studieaktiviteten på 41,25 timer om ugen. Modellen giver et indblik i, hvilke studieaktiviteter, der er initieret af henholdsvis dig som studerende og den kliniske vejleder/underviser i klinisk praksis. Deltagelsen i klinisk undervisning på gennemsnitlig 30 timer på det kliniske undervisningssted relaterer sig til kategori 1 og 2. De resterende studietimer anvendes til fx egen forberedelse, litteratursøgning, studiebesøg, obligatoriske skriftlige oplæg, refleksioner og egne refleksionsgrupper osv. og hører til i kategori 3. og 4.

Studieaktivitetsmodellen kan med fordel inddrages i dialogen mellem dig og den kliniske underviser/vejleder for at understøtte samarbejdet om tilrettelæggelsen af det kliniske forløb på semestret og bidrage til en forventningsafstemning af hvilken indsats, der skal til for at nå semestres kliniske læringsudbytte – du finder studieaktivitetsmodellen i semesterbeskrivelse.

# Retningslinjer for supplerende studiesamtaler ved lærings- og uddannelsesmæssige udfordringer

En gang imellem opstår der udfordringer i løbet af den kliniske undervisningsperiode, der påvirker dine læringsmuligheder eller samarbejdet mellem dig og det kliniske undervisningssted uhensigtsmæssigt.

*Retningslinjerne for supplerende samtaler ved lærings- og uddannelsesmæssige udfordringer* har til formål at understøtte dit kliniske undervisningsforløb og sikre bedst mulige læringsbetingelser for dig på dit kliniksted, hvis en sådan situation skulle opstå. Det kunne f.eks. være, at de indgåede aftaler under læringsdelen og/eller samarbejdsdelen i den individuelle studieplan ikke bliver overholdt

Retningslinjerne beskriver tre samtaletrin, der skal skabe ramme og rum for, at du kan fastholde dit læringsmæssige fokus. Samtalerne er individuelle og afsluttes med skriftlige aftaler, der indskrives i den individuelle studieplan. Både du og den kliniske underviser/vejleder kan tage initiativ til en drøftelse af de opståede udfordringer.

Den klinisk underviser/vejleder har ansvaret for at følge op på forløbet og der tilstræbes et kort intensivt forløb for at sikre bedst mulige læringsbetingelser for dig på dit kliniksted. Du har mulighed for at søge råd og vejledning i [studievejledningen](https://www.kp.dk/studievejledning/) eller hos din tilknyttede underviser på KP/UCD om, hvordan du starter og gennemfører forløbet.

**Første trin: Samtale mellem dig og den kliniske vejleder**

Du eller den kliniske underviser/vejleder har ansvaret for, at der hurtigst muligt afholdes en samtale, der afklarer, hvad udfordringerne handler om. Der aftales i fællesskab en plan til løsning af de lærings- og uddannelsesmæssige udfordringer inden for klinikstedets rammer.

Ved denne samtale bliver der lagt en målrettet skriftlig plan, der tydeligt skitserer, hvordan du og det kliniske undervisningssted kan rette op på de eksisterende udfordringer i dit kliniske undervisningsforløb, så du kan opnå semestrets mål for læringsudbytte. Det skal klart fremgå af planen, hvordan:

* Det kliniske undervisningssted fremadrettet vil sikre, at den nødvendige ramme for din udvikling (gen)etableres, så du får de bedst mulige læringsbetingelser for at kunne opnå semestrets læringsudbytte.
* Du som studerende vil påtage dig ansvaret for, at der sker en målrettet og forpligtende indsats i forhold tilde udfordringer, som det kliniske undervisningssted påpeger.

Din individuelle studieplan skal justeres i forhold til det aftalte. Der aftales tidspunkt for en opfølgende samtale (2. samtale på trin 1) med deltagelse af dig og den kliniske vejleder.

Den kliniske underviser/vejleder udarbejder et referatet af de to samtalerne, der uploades i Praktikportalen i en oprettet aktivitet: *Referat af samtale vedr. læringsmæssige udfordringer- første trin*

Du og den kliniske vejleder godkender, at I er bekendt med ordlyden. Den tilknyttede underviser fra KP / UCD orienteres og referatet sendes til den uddannelsesansvarlige kliniske underviser/Uddannelseskonsulent, og den tilknyttede underviser fra KP / UCD

**Andet trin: Ny samtale der inddrager flere parter**

Hvis der fortsat er udfordringer af lærings- og uddannelsesmæssig karakter ved den opfølgende samtale planlægger du og den kliniske underviser/vejleder en ny samtale (3. samtale), hvor den tilknyttede underviser og den kliniske underviser/uddannelseskonsulent indkaldes.

Ved samtalen redegør du og klinisk underviser/vejleder for situationen i forhold til din læring og trivsel samt indgåede samarbejdsaftaler.

Underviser fra uddannelsesinstitutionen fra KP/UCD er ordstyrer og den uddannelsesansvarlige kliniske underviser/Uddannelseskonsulent er referent.

Referatet skal indeholde:

* mødedeltagernes navne
* en beskrivelse af problemstillingen
* forløbet af samtalen
* samt plan for løsning af problemstilling og ny mødedato ca. 1 uge efter

Den uddannelsesansvarlige kliniske underviser/Uddannelseskonsulent udarbejder et referat, der uploades i Praktikportalen under aktiviteten: *Referat af samtale vedr. læringsmæssige udfordringer - andet trin.* Den kliniske underviser/vejleder, den tilknyttede underviser og du godkender, at i er bekendt med ordlyden.

Du reviderer din individuelle studieplan i forhold til aftalerne. Der aftales tid til evaluering cirka en uge efter, at planen er iværksat.

**Tredje trin: Evaluering af forløbet**

Hvis det bliver nødvendigt, afholdes tredje trin, hvor forløbet evalueres. Her deltager du, den kliniske underviser/vejleder, den tilknyttede underviser og den kliniske underviser/ uddannelseskonsulent.

Hvis der ikke er fundet en løsning i positiv retning på de læringsmæssige udfordringer, skal der lokalt på klinikstedet findes en løsning, der giver dig mulighed for at afvikle semestres obligatoriske studieaktiviteter, opfyldelse af mødepligten og semestres interne kliniske prøve (på 4. sem og 6. semester).

Underviser fra uddannelsesinstitutionen fra KP/UCD er ordstyrer og den kliniske underviser/konsulent er referent.

Referat skal indeholde:

mødedeltagernes navne

en beskrivelse af problemstilling og forløb

forløb af samtalen

plan for løsning af problemstilling

Referatet præsenteres hurtigst muligt for deltagerne og underskrives af deltagerne som sikkerhed for, at alle er bekendt med ordlyden. Klinisk underviser/vejleder uploader det godkendte referat i Praktikportalen i aktiviteten: Referat af samtale vedr. læringsmæssige udfordringer - tredje trin.

Hvis det skønnes at patientsikkerheden er i fare, kan andre personer inddrages eller orienteres om samtalen, fx en leder med personaleansvar og/eller ansvar for patientsikkerheden, og de lokale foranstaltninger. I sådanne tilfælde underrettes den ansvarlige uddannelsesleder og den kliniske koordinationsenhed. I øvrigt henvises til side 6 vedr. Ordensregler.

På 6. semester kan det grundet semestrets længde være relevant at udvide antallet af samtaler for sikre opfølgning og progression i forløbet, hvis den læringsmæssige udfordring ikke er løst.

## Ændring af dit studieforløb – ny studieplan

Hvis du skal have ændret dit videre uddannelsesforløb og/eller uddannelseslængde, er det en forudsætning for at fortsætte på studiet, at du kontakter studievejledningen for at planlægge og aftale dit videre studieforløb. Kopi af referaterne fra trin 1 – 3 skal efter aftale med studievejlederen enten sendes eller medbringes til samtalen.

Hvis din nye studieplan involverer dit kliniske undervisningssted fx i forbindelse med omprøver, skal du tage kontakt til din kliniske underviser/vejleder og aftale dette.

Studievejledningen/Studieservice informerer de kliniske undervisningssteder, hvis de har yderligere opgaver i studieforløbet, fx skal arrangere omprøve, følge op på deltagelsespligten eller skal afslutte forløbet i Praktikportalen.

Kontaktoplysninger [Studievejledning](https://www.kp.dk/?search=studievejledning&page=1)

Kontaktoplysninger [Basen](https://kpbasen.topdesk.net/tas/public/ssp/8e412852-8bf8-4219-bc43-fa8170830082) (KPs intranet)

Kontaktoplysninger [Studievejledning Diakonissenstiftelsen](https://www.diakonissestiftelsen.dk/sygeplejerske/studievejledning)

# Forhold du finder kritisable ved dit kliniske undervisningsforløb

Er der forhold, hvor du mener at det kliniske undervisningssteder ikke lever op til deres godkendelse som klinisk undervisningssted eller andet, du finder kritisabelt, mens du er i klinisk praksis, skal ” Retningslinjer for supplerende studiesamtaler ved lærings- og uddannelsesmæssige udfordringer” tages i brug.

Ønsker du at påpege kritiske forhold efter endt forløb kan det gøres skriftligt til nedenstående repræsentant for uddannelsesinstitutionen, der har ansvaret for at dine synspunkter videresendes til de relevante personer og behandles. Dokumentet skal være skriftligt og begrundet.

* **Københavns Professionshøjskole:**

Uddannelsesleder Grisja Vorre Strømstad [grst@kp.dk](mailto:grst@kp.dk)

* **UC Diakonissestiftelsen:**

Uddannelsesleder Rikke Vinter Hedensted [rili@ucdiakonissen.dk](mailto:rili@ucdiakonissen.dk)

Dokumentet forelægges de involverede sygeplejersker, kliniske vejledere, uddannelsesansvarlige, der skal udforme et svar senest 2 uger efter modtagelsen. Uddannelsesinstitutionen har efterfølgende ansvaret for at du informeres om sagen.

1. Københavns Professionshøjsskole, UC Diakonissestiftelsen og Bornholms Sundheds- og Sygeplejeskole, Studieordning 2019, s. 21. [↑](#footnote-ref-1)
2. Bekendtgørelse om uddannelsen til professionsbachelor i sygepleje BEK nr. 804 af 17/06/2016, kapitel 2 [↑](#footnote-ref-2)
3. Ved medicinhåndtering forstås alle procedurer, der foretages med medicin, når den er ordineret (Sundhedsstyrelsen 2015) <https://www.retsinformation.dk/Forms/R0710.aspx?id=168156> [↑](#footnote-ref-3)
4. Børneattesten indhentes på baggrund af [BEK nr. 487 af 25/05/2012](https://www.retsinformation.dk/forms/R0710.aspx?id=142065), der skal beskytte børn og unge mod overgreb og misbrug - også når de er på hospital. Denne lovgivning gælder for alle medarbejdere, studerende og praktikanter. [↑](#footnote-ref-4)
5. [Lov om supplerende bestemmelser til forordning om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (databeskyttelsesloven) LOV nr. 502 af 23/05/2018 § 5 og Europaparlamentets og Rådets forordning 2016/679 af 27. april 2016 betragtning nr. 26.](https://www.retsinformation.dk/forms/R0710.aspx?id=201319) [↑](#footnote-ref-5)
6. <https://arbejdstilsynet.dk/da/regler/bekendtgorelser/arbejdsskader/arbejdsskadesikring-af-uddannelsessoegende-mfl>. [↑](#footnote-ref-6)
7. se Retningslinjer for supplerende studiesamtaler ved lærings- og uddannelsesmæssige udfordringer s. 10 [↑](#footnote-ref-7)